सोची समझी राजनीति और साजिश के तहत बसपा और कांग्रेस एक दूसरे पर तीखे हमले कर रहे थे। राहुल का बसपा पर तीखे वार और बसपा का कांग्रेस पर दुगने दम से पलटवार केवल इसलिए था कि किसी न किसी तरह सूबे की जनता के बीच ये स्थापित कर दिया जाए कि यूपी के ताज के दावेदार बसपा और कांग्रेस हैं, और ऐसा दिखाया जाए कि समाजवादी पार्टी का जीतना हारना तो दूर की बात वो मुकाबले में कहीं खड़ी ही नहीं है। लेकिन कांग्रेस और बसपा की इस नूरा कुश्ती की असलियत जल्दी ही जनता को समझ आ गई कि बसपा और कांग्रेस एक थैली के चट्टे-बट्टे हैं और दोनों दलों के नेता जुबानी जमा खर्चे के अलावा कुछ और करने की हैसियत में ही नहीं है। वहीं छोटे दलों ने भी खूब पंख फैलाए, उप चुनावों में कांग्रेस और भाजपा से ज्यादा वोट जुटाकर पीस पार्टी ने एक नयी राजनीतिक आशा और संभावना को जन्म दिया था लेकिन राज्य के सैंकड़ांे दल बड़ों दलों से गठबंधन और छोटे-मोटे जोड़-तोड़ के अलावा कुछ ज्यादा कर पाने की हैसियत में नहीं है, ये सच्चाई है। पिछले दिनों छोटे दलों जिनमें पीस पार्टी, अपना दल, बुंदेलखण्ड विकास कांग्रेस और दूसरे कई दलों ने मिलकर एहतेमाद फ्रंट का गठन किया था, लेकिन एक हफ्ते के भीतर ही दलों के खटास सामने आ गयी है। छोटे दलों के तथाकथित स्वयभूं बड़े नेता दावे चाहे जितने कर ले उनके हाथ में सत्ता की छीजन और जूठन से अधिक कुछ लगने वाला नहीं है ऐसे में लड़ाई राज्य के दो बड़े दलों और परंपरागत राजनीतिक दुश्मनों सपा और बसपा में ही होती दिखाई देती हैं।